MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om et udvalg for sikkerhed til søs og om ændring af forordningerne om sikkerhed til søs og forebyggelse af forurening hidrørende fra skibe og Europa-Parlamentets og Rådets direktiv om ændring af direktiverne om sikkerhed til søs og forebyggelse af forurening hidrørende fra skibe

2000/0236 (COD) 2000/0237 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om et udvalg for sikkerhed til søs og om ændring af forordningerne om sikkerhed til søs og forebyggelse af forurening hidrørende fra skibe og Europa-Parlamentets og Rådets direktiv om ændring af direktiverne om sikkerhed til søs og forebyggelse af forurening hidrørende fra skibe

1. SAGSFORLØB

Dato for fremsendelse af forslaget til Europa-Parlamentet og Rådet : (dokument KOM(2000)489 endelig- 2000/0236 (COD) - 2000/0237(COD)) : // 15.9.2000

Dato for Det Økonomiske og Sociale Udvalgs udtalelse: // 28.2.2001

Dato for Regionsudvalgets udtalelse: // 4.4.2001

Dato for Europa-Parlamentets udtalelse ved førstebehandlingen: // 13.2.2001

Dato for fremsendelse af det ændrede forslag: // 27.12.2001

Dato for vedtagelse af den fælles holdning : // 27.5.2002

2. FORMÅL MED KommissionenS FORSLAG

Formålet med Kommissionens forslag er at nedsætte et udvalg for sikkerhed til søs, som skal erstatte de forskellige eksisterende udvalg, der er nedsat i henhold til gældende direktiver og forordninger, og at lette ajourføringen af denne lovgivning på baggrund af udviklingen i den internationale ret.

Der er to forskellige forslag:

- Et forslag til Europa-Parlamentets og Rådets forordning, som nedsætter et udvalg for sikkerhed til søs, fastsætter procedurerne herfor samt anvendelsesområdet. I forslaget anvendes den nye procedure i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, på søfartssikkerhedsudvalgets virke. Dette forslag fastsætter endvidere ændring af de eksisterende forordninger inden for sikkerhed til søs både under hensyntagen til nedsættelse af udvalget for sikkerhed til søs og for at lette senere ajourføring under hensyntagen til udviklingen inden for sikkerhed til søs i international ret.

- Et forslag til Europa-Parlamentets og Rådets direktiv, som har til formål at ændre gældende direktiv inden for søfartssikkerheden, så de dermed tilpasses til nedsættelsen af udvalget om sikkerhed til søs og deres senere ajourføring lettes.

3. BEMÆRKNINGER TIL DEN FÆLLES HOLDNING

3.1. Generelle bemærkninger til den fælles holdning

Kommissionen hilste de ændringer velkommen, som Europa-Parlamentet har vedtaget efter førstebehandlingen, og indarbejdede substansen i sit ændrede forslag af 27. december 2001.

Rådet udtrykte bred støtte til målene i det ændrede forslag. Det har derfor med enstemmighed vedtaget en fælles holdning vedrørende en tekst, der afspejler indholdet i dette ændrede forslag. Der er imidlertid tilføjet et vist antal supplerende ændringer, hovedsageligt for at præcisere visse aspekter ved Kommissionens forslag. De væsentligste ændringer vedrører proceduren til overensstemmelseskontrol, hvor Rådet har ønsket en mere detaljeret og præcis gengivelse af de mål og procedurer, der skal følges.

3.2. Reaktionen på Europa-Parlamentets ændringsforslag

Parlamentet udtalte sig i særdeles positive vendinger om Kommissionens forslag og ønskede at skærpe visse bestemmelser yderligere.

Følgende bestemmelser er accepteret både af Kommissionen i det ændrede forslag og af Rådet i den fælles holdning, dog i visse tilfælde med redaktionelle ændringer af teksten:

* De ændringsforslag, der sigter på at understrege, at det udvalg, der vedtages med forslaget ikke blot har til opgave at varetage sikkerhed til søs, men også forebyggelse af forurening forårsaget af skibe, samt leve- og arbejdsforhold om bord (hverken Rådet eller Kommissionen har dog indarbejdet henvisningen til beskyttelse af havmiljøet, da det indebar en risiko for forvirring med hensyn til målet forebyggelse af forurening). Kommissionen har i sin beskrivelse af udvalgets arbejdsopgaver medtaget forebyggelse af forurening hidrørende fra skibe. For at tydeliggøre teksten har man døbt udvalget for sikkerhed til søs og forebyggelse af forurening hidrørende fra skibe "USS-udvalget".

* De ændringsforslag, der omhandler Parlamentets rolle i lovgivningsprocessen, ved at tilpasse de gældende og godkendte standardformularer vedrørende udvalgsprocedurer på tværinstitutionelt plan.

* Det ændringsforslag, der sigter på at præcisere, at ændring af lovgivningen gennem proceduren til overensstemmelseskontrol i artikel 4 kun er mulig, hvis Kommissionen eller en medlemsstat bekræfter, at det drejer sig om en fare for sikkerheden eller uoverensstemmelse med fællesskabslovgivningen om sikkerhed til søs. Rådet har i sin fælles holdning indsat Kommissionens omarbejdede tekst, som bedre viser, at formålet med ændringen er, at præcisere udgangspunktet for proceduren til overensstemmelseskontrol (som udløses af Kommissionen eller af en medlemsstat).

3.3. Nye bestemmelser indført af Rådet og Kommissionens holdning hertil

3.3.1. Det har under drøftelserne i Europa-Parlamentet, Rådet og andre instanser, f.eks. Det Økonomiske og Sociale Udvalg og Regionsudvalget vist sig, at der foreligger nogen forvirring med hensyn til fordelingen af arbejdsopgaver i USS-udvalget og Det Europæiske Søfartssikkerhedsagentur. Arbejdsopgaverne er beskrevet i forslaget til forordning af 6. december 2000. For at råde bod på denne forvirring har Kommissionen i sit ændrede forslag tydeliggjort USS-udvalgets rolle:

- Det præciseres, at USS-udvalget kun træder til på områder, der allerede omfattes af udvalgsprocedurer i den gældende lovgivning uden nogen udvidelse af de eksisterende udvalgs kompetencer.

- Der mindes om, at målet med proceduren til overensstemmelseskontrol udelukkende er at gøre det muligt for Det Europæiske Fællesskab at reagere hurtigt og effektivt med overholdelse af princippet om fællesskabsrettens forrang i det tilfælde, som selvfølgelig er exceptionelt, at der foreligger en konflikt mellem en ændring til et internationalt instrument under vedtagelse og et EF-direktiv eller en EF-forordning, som gennemfører den eksisterende udgave af dette internationale instrument.

Disse præciseringer er taget med i Rådets fælles holdning.

3.3.2. Rådet har desuden foretaget følgende ændringer af teksten til det ændrede forslag :

- I forordningsforslagets artikel 2, stk. 1, udelades henvisningen til standardiseringsorganisationer: sådanne organisationer kan nemlig være af privat karakter eller medlemsstaternes regeringer kan være repræsenteret i dem på utilfredsstillende vis. Deres standarder bør derfor ikke godkendes automatisk.

- Der indsættes en ny artikel 3A i forslaget til forordning, så det tydeligt fremgår, at et af formålene med forslaget er at indarbejde de seneste ændringer af de internationale instrumenter med forbehold af dem, der udelukkes i proceduren til overensstemmelseskontrol. Dette fremgår ikke klart i den dispositive del af det forslag til forordning, der er vedtaget af Kommissionen.

- De væsentligste ændringer vedrører forordningens artikel 4 om proceduren til overensstemmelseskontrol. Rådet har foretaget følgende ændringer:

- I stk. 1 indføres en forpligtelse til samarbejde mellem Kommissionen og medlemsstaterne, så eventuel uoverensstemmelse mellem fællesskabslovgivningen og internationale ændringer opdages snarest muligt.

- Proceduren til overensstemmelseskontrol præciseres og forenkles i henhold til Kommissionens beskrivelse, bl.a. ved at udelade henvisningerne til stiltiende accept af ændringer af internationale instrumenter, som foretages af IMO, da de anses for at være for indviklede og overflødige.

3.3.3. Den fælles holdning indeholder en ajourføring af forslaget med henblik på vedtagelse af nye fællesskabsdirektiver. Det drejer sig nærmere bestemt om at anvende USS-proceduren på følgende direktiver:

- Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe.

- Europa-Parlamentets og Rådets direktiv 2001/25/EF af 4. april 2001 om minimumsuddannelsesniveauet for søfartserhverv, som ophæver og erstatter Rådets direktiv 94/58/EF af 22. november 1994.

- Europa-Parlamentets og Rådets direktiv 2001/96/EF af 4. december 2001 om harmoniserede krav til og procedurer for sikker lastning og losning af bulkskibe.

3.3.4. I den fælles holdning rettes et antal materielle fejl i de oprindelige direktiver, hvilket giver mulighed for:

- at ændre artikel 17 i direktiv 96/98/EF (udstyr på skibe) for at kunne foretage de nødvendige ændringer af bilag A1 ved hjælp af forskriftsproceduren (dette punkt findes allerede i Kommissionens forslag).

- at ændre henvisningerne til internationale konventioner (navnlig Solas-konventionen) i direktiv 98/18/EF (sikkerhedsstandarder for passagerskibe).

- at ajourføre den liste over internationale konventioner, som er omhandlet i direktiv 95/21/EF (havnestatskontrol).

Kommissionen kan acceptere ændringerne i den fælles holdning, som præciserer den oprindelige tekst og foretager de rettelser og ajourføringer, der er uundværlige for formålet med Kommissionens forslag. Den fælles holdning styrker på visse område den oprindelige tekst, navnlig ved at fastlægge et klart retsgrundlag for samarbejdet mellem Kommissionen og medlemsstaterne i den fase, der går forud for forhandlingen af ændringer af internationale konventioner.

4. KONKLUSIONER

Kommissionen kan acceptere indholdet af den fælles holdning, som er vedtaget med enstemmighed i Rådet, da det respekter de grundlæggende principper i det oprindelige forslag. Den tager hensyn til Parlamentets ændringer og ændringerne i det ændrede forslag, som Kommissionen har vedtaget.